DOI: 10.14457/tu.the.2015.915
title: ความผิดฐานมีเพศสัมพันธ์ในเครือญาติ

description: การมีเพศสัมพันธ์ในเครือญาติเป็นเรื่องที่ผิดศีลธรรมซึ่งเป็นข้อห้ามทางสังคมซึ่งเป็นที่ยอมรับโดยทั่วไป  ดังจะพบได้จากคำสอนทางศาสนาของศาสนาต่างๆนอกจากเหตุผลทางศีลธรรมที่มนุษย์สามารถตระหนักได้โดยสามัญสำนึกว่าการมีเพศสัมพันธ์กับบุคคลที่เป็นเครือญาติกับตนเป็นสิ่งที่น่าละอายและไม่อาจยอมรับได้แล้ว  เหตุผลทางการแพทย์เป็นเหตุผลประการสำคัญที่ต้องกำหนดให้การมีเพศสัมพันธ์ในเครือญาติหรือในระหว่างบุคคลที่มีความใกล้ชิดทางสายโลหิตเป็นความผิดอาญากล่าวคือ จากการวิจัยทางการแพทย์การมีพบว่าเด็กที่เกิดมาจะมีความผิดปกติหรือพิการโดยมากมักเป็นความพิการหรือความผิดปกติติดตัวมาตั้งแต่กำเนิดแต่ในบางรายจะแสดงอาการในภายหลัง ทั้งนี้เนื่องจากการมีเพศสัมพันธ์ระหว่างผู้ที่มีสายโลหิตเดียวกันหรือกับญาติที่มีความใกล้ชิดทางสายโลหิตจะทำให้เกิดการถ่ายทอดลักษณะทางพันธุกรรมจากบิดามารดาที่มีลักษณะทางพันธุกรรมที่ผิดปกติหรือบกพร่องดังกล่าวไปสู่ทารก  ซึ่งจากการศึกษาซึ่งพบว่าอัตราความเสี่ยงในการที่จะได้รับการถ่ายทอดลักษณะทางพันธุกรรมดังกล่าวนั้นจะมีมากน้อยแตกต่างกันไป  ทั้งนี้ ขึ้นอยู่กับระดับความสัมพันธ์ใกล้ชิดทางสายโลหิตของบิดาและมารดาผู้ให้กำเนิดกล่าวคือ หากบิดามารดามีความสัมพันธ์ทางสายโลหิตโดยเป็นลูกพี่ลูกน้อง ลุง ป้า น้า อากับหลาน อัตราความเสี่ยงที่บุตรจะเกิดมาจะมีความผิดปกติทางร่างกายอันเกิดจากการได้รับถ่ายทอดลักษณะทางพันธุกรรมที่บกพร่องนี้มีประมาณร้อยละ 12.5  กรณีพี่น้องไม่ว่าจะเป็นกรณีพี่น้องร่วมบิดาและมารดาเดียวกัน หรือพี่น้องที่ร่วมแต่บิดาหรือมารดาเดียวกันก็ตามหากมีเพศสัมพันธ์กัน  อัตราความเสี่ยงประมาณร้อยละ 25 แต่หากเป็นบิดาหรือมารดากับบุตรแล้ว อัตราความเสี่ยงที่บุตรจะเกิดมาจะมีความผิดปกติมีมากถึงร้อยละ 50 เลยทีเดียว  พฤติการณ์เช่นนี้ย่อมส่งผลต่อความมั่นคงของสถาบันครอบครัวซึ่งเป็นสถาบันหลักของสังคม  และเมื่อเกิดความไม่มั่นคงในครอบครัวก็ย่อมส่งผลกระทบต่อความมั่นคงในทรัพยากรมนุษย์และความมั่นคงโดยทั่วไปในสังคมด้วยเช่นกัน  ดังนั้น ในต่างประเทศจึงได้มีการกำหนดให้การกระทำดังกล่าวเป็นความผิดอาญาซึ่งตามวิทยานิพนธ์ฉบับนี้ได้ทำการศึกษาค้นคว้ากฎหมายของประเทศอังกฤษซึ่งเป็นต้นแบบของความผิดฐานมีเพศสัมพันธ์ในเครือญาติ (Incest)  และประเทศสหรัฐอเมริกาได้รับเอาแนวความคิดในความผิดฐานดังกล่าวมาเช่นกัน สำหรับประเทศอังกฤษความผิดดังกล่าวปรากฏอยู่ใน Sexual Offences Act 2003  มาตรา 64 และมาตรา 65 ส่วนประเทศสหรัฐอเมริกาอยู่ใน Model Penal Code มาตรา 230.2และปรากฏตามรัฐบัญญัติของมลรัฐต่างๆ  ซึ่งกฎหมายของประเทศอังกฤษและประเทศสหรัฐอเมริกาต่างก็เอาผิดการมีเพศสัมพันธ์ในเครือญาติที่เกิดขึ้นจากความยินยอมของทั้งสองฝ่ายและการมีเพศสัมพันธ์ในเครือญาติที่เกิดขึ้นโดยปราศจากความยินยอมหรือการข่มขืนกระทำชำเราพิจารณากฎหมายอาญาของไทยพบว่ามีการเอาผิดการมีเพศสัมพันธ์ในเครือญาติเพียงกรณีเดียวเท่านั้นคือ ตามมาตรา 285 ที่เอาผิดเฉพาะที่ผู้กระทำมีฐานะเป็นบุพการีได้กระทำชำเราผู้เสียหายซึ่งเป็นผู้สืบสันดานของตนแต่ไม่รวมถึงกรณีอื่นๆ กล่าวคือ ผู้สืบสันดานกระทำต่อบุพการีพี่น้องร่วมบิดามารดาเดียวกันหรือพี่น้องร่วมแต่บิดาหรือมารดาเดียวกัน ลุง ป้า น้า อากับหลานกระทำต่อกัน หรือพ่อเลี้ยง แม่เลี้ยง ลูกเลี้ยงกระทำต่อกัน กรณีหนึ่งกับอีกกรณีหนึ่งคือ การมีเพศสัมพันธ์ในเครือญาติที่ได้กระทำไปโดยความยินยอมซึ่งบุคคลดังกล่าวมีอายุกว่าสิบห้าปีแล้ว กรณีหลังนี้ไม่พบบทบัญญัติตามประมวลกฎหมายอาญาของไทยที่เอาผิดการมีเพศสัมพันธ์ในลักษณะดังกล่าวแต่อย่างใดผู้เขียนเห็นว่าควรแก้ไขปัญหาตามที่ได้กล่าวมาข้างต้น ดังต่อไปนี้1. ควรแก้ไขมาตรา 285 ให้ครอบคลุมผู้กระทำความผิดที่มีฐานะอื่นๆที่นอกเหนือไปจากที่มาตรา 285  กำหนดเอาไว้เพื่อแก้ไขปัญหาการตีความบทกฎหมายมาตราดังกล่าวโดยกำหนดฐานะของผู้กระทำความผิดให้ชัดเจน โดยควรกำหนดเอาไว้ดังนี้ “การกระทำความผิดตามมาตรา 276 มาตรา 277 มาตรา 277 ทวิ มาตรา 277 ตรี มาตรา 278 มาตรา 279 มาตรา 280 มาตรา 282 หรือมาตรา 283  ที่ผู้สืบสันดานกระทำต่อบุพการี พี่น้องร่วมบิดาและมารดาเดียวกัน  หรือพี่น้องร่วมบิดาหรือมารดาเดียวกัน ลุง ป้า น้า อากระทำต่อหลานหรือหลานกระทำต่อลุง ป้า น้า อาดุจกัน และรวมถึงกรณีพ่อเลี้ยง  แม่เลี้ยงกระทำต่อลูกเลี้ยง และกรณีลูกเลี้ยงกระทำต่อพ่อเลี้ยงหรือแม่เลี้ยงของตนดุจกัน…” ทั้งนี้ให้มาตรา 285 เป็นเหตุเพิ่มโทษตามเดิม 2. กำหนดให้การมีเพศสัมพันธ์ในเครือญาติที่เกิดขึ้นโดยความยินยอมของบุคคลที่มีอายุกว่าสิบห้าปีเป็นความผิดอาญาโดยเป็นความผิดฐานหนึ่งในความผิดเกี่ยวกับเพศ  โดยให้บัญญัติเป็นมาตรา 285/2 ซึ่งมีข้อความดังนี้มาตรา 285/2 บัญญัติว่า " ผู้ใดซึ่งมีอายุกว่าสิบห้าปีขึ้นไปมีเพศสัมพันธ์กับบุคคลที่มีความเกี่ยวพันเป็นญาติสืบสายโลหิตโดยเป็นบุพการี ผู้สืบสันดาน พี่น้องร่วมบิดาและมารดาเดียวกัน พี่น้องร่วมแต่บิดาหรือมารดาเดียวกัน ลุง ป้า น้า อา หรือหลานของตน  ทั้งนี้ ไม่ว่าความเป็นญาติสืบสายโลหิตนั้นจะชอบด้วยกฎหมายหรือไม่ก็ตาม  ต้องระวางโทษจำคุกตั้งแต่สี่ปีถึงยี่สิบปี ปรับตั้งแต่หนึ่งแสนสี่หมื่นบาทถึงสี่แสนบาท "